CELEX: 62019TN0363
Language: da
Date: 2019-06-12 00:00:00
Title: Sag T-363/19: Sag anlagt den 12. juni 2019 — Det Forenede Kongerige mod Kommissionen

5.8.2019   
            
            
               DA
            
            
               Den Europæiske Unions Tidende
            
            
               C 263/62
            
         
      Sag anlagt den 12. juni 2019 — Det Forenede Kongerige mod Kommissionen
      (Sag T-363/19)
      (2019/C 263/68)
      Processprog: engelsk
      
         Parter
      
      
         Sagsøger: Det Forenede Kongerige Storbritannien og Nordirland (ved S. Brandon, som befuldmægtiget, P. Baker, QC, og barrister T. Johnston)
      
         Sagsøgt: Europa-Kommissionen
      
         Sagsøgerens påstande
      
      
                  —
               
               
                  Europa-Kommissionens afgørelse C(2019) 2526 af 2. april 2019 om statsstøtte SA.44896, der er gennemført af Det Forenede Kongerige vedrørende CFC Group Financing Exemption, annulleres.
               
            
                  —
               
               
                  Europa-Kommissionen tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgeren anført fire anbringender.
      
                  1.
               
               
                  Første anbringende om et åbenbart urigtigt skøn: Fastlæggelse at et urigtigt referencesystem
                  
                              —
                           
                           
                              Sagsøgeren har anført, at Kommissionen begik en fejl, da den fastslog, at reglerne om kontrollerede udenlandske selskaber udgør en passende ramme for undersøgelsen af foreneligheden med det indre marked (107. betragtning til den anfægtede afgørelse).
                           
                        
                              —
                           
                           
                              Det Forenede Kongerige anvender hovedsageligt et territorialt selskabsskattesystem: I almindelighed er alene overskud, der hidrører fra Det Forenede Kongerige, skattepligtigt. Det relevante udgangspunkt er derfor, at der ikke foreligger skattepligt af overskud fra oversøiske datterselskaber. Lovgivningen om kontrollerede udenlandske selskaber fraviger dette udgangspunkt og fastsætter en række særlige omstændigheder, hvor der eventuelt skal betales en afgift for et kontrolleret udenlandsk selskab. Det passende referencesystem er derfor selskabsbeskatningssystemet som helhed. Sagsøgeren har anført, at Kommissionen begik en fejl, da den valgte en kunstigt snæver referenceramme.
                           
                        
            
                  2.
               
               
                  Andet anbringende om, at de undtagelser, der er indeholdt i kapitel 9 i Skatteloven (Internationale og andre bestemmelser) af 2010, ikke er fravigelser
                  
                              —
                           
                           
                              Formålet med reglerne om kontrollerede udenlandske selskaber er kun at pålægge afgift for kontrollerede udenlandske selskaber for konstruktioner, der indebærer en høj risiko for misbrug/kunstig omledning. Det Forenede Kongerige valgte en lovgivningsteknik, hvorved det: (i) startede med en bred og inkluderende definition af et kontrolleret udenlandsk selskab, og (ii) udelukkede langt størstedelen af overskud, der hidrørte fra kontrollerede udenlandske selskaber med henblik på alene at identificere den snævre kategori af overskud, der indebærer en risiko for misbrug/kunstig omledning. Kapitel 5 og 9 i Skatteloven (Internationale og andre bestemmelser) af 2010 fungerer sammen for at identificere de konstruktioner, der indebærer en høj risiko for misbrug/kunstig omledning.
                           
                        
                              —
                           
                           
                              Det gøres endvidere gældende, at Kommissionen begik en åbenbar fejl, da den fastslog, at de i kapitel 9 nævnte undtagelser er en fravigelse, fordi nævnte institution fokuserede på den anvendte lovgivningsteknik, og ikke de formål, der ligger til grund for foranstaltningen.
                           
                        
                              —
                           
                           
                              Det er ligeledes sagsøgerens opfattelse, at Kommissionen med urette fastslog, at der ikke var nogen relevant sondring mellem låneforhold, der giver anledning til krav, og låneforhold, der ikke giver anledning til krav. Det Forenede Kongeriges regering har de bedste forudsætninger for at vurdere, hvilke konstruktioner der indebærer en høj risiko for misbrug/kunstig omledning. Det gøres gældende, at Kommissionen:
                              
                                          a.
                                       
                                       
                                          begik en retlig fejl, da den ikke indrømmede det Forenede Kongeriges regering en passende skønsbeføjelse, da den vurderede dette spørgsmål, og
                                       
                                    
                                          b.
                                       
                                       
                                          anlagde et åbenbart urigtigt skøn i forbindelse med den omhandlede konstruktion.
                                       
                                    
                        
            
                  3.
               
               
                  Tredje anbringende om, at der foreligger et åbenbart urigtigt skøn vedrørende selektiviteten.
                  
                              —
                           
                           
                              Kommissionen begik en fejl, da den fastslog, at Det Forenede Kongerige alene burde have anvendt kriteriet om nøglepersonfunktioner i modsætning til den nævnte samfunktion mellem kapitel 5 og 9. Kommissionen afviste også med urette bedømmelsen om, at en tilgang, der alene var baseret på kriteriet om nøglepersonfunktioner, var ligeså kompliceret at administrere som en tilgang, der var baseret på kapitelinvestering fra Det Forenede Kongerige.
                           
                        
                              —
                           
                           
                              Sagsøgeren har yderligere anført, at Kommissionen ligeledes begik en fejl, da den afviste Det Forenede Kongeriges standpunkt om, at de i kapitel 9 nævnte undtagelser var et passende, forholdsmæssig og administrativt praktisabelt svar på Store Afdelings dom i sagen Cadbury Schweppes plc og Cadbury Schweppes Overseas Ltd mod Commissioners of Inland Revenue (C-196/04, EU:C:2006:544).
                           
                        
            
                  4.
               
               
                  Fjerde anbringende om, at handelen inden for EU ikke er påvirket
                  
                              —
                           
                           
                              Sagsøgeren har endelig anført, at Kommissionen begik en fejl, da den fastslog, at de i kapitel 9 nævnte undtagelser tildelte et selskab en »fordel«, således at handelen inden for EU er påvirket. Efter sagsøgerens opfattelse fastsætter de snarere en mekanisme, hvorved afgift for kontrollerede udenlandske selskaber pålægges selskaber, der er hjemmehørende i Det Forenede Kongerige, i et begrænset antal tilfælde. På det relevante tidspunkt (2013) fandtes der ingen EU-dækkende forpligtelse til at opkræve skatter på overskud fra kontrollerede udenlandske selskaber, og Kommissionen har ikke påvist, at de i kapitel 9 nævnte undtagelser medfører nogen fordel, når de sammenlignes med de forpligtelser, der pålægges i andre medlemsstater, således at handelen inden for EU er påvirket.